SKRIFTLIG FORESPØRGSEL E-2030/01

af Camilo Nogueira Román (Verts/ALE) til Kommissionen

(13. juli 2001)

Om: Galicien og de transeuropæiske transportnet for højhastighedstog

Den 6. juni 2001 svarede kommissær Loyola de Palacio på undertegnedes skriftlige forespørgsel E-1046/01(1) af 3. april 2001 om en forbindelse med højhastighedstog mellem Galicien og Europa, efter at den spanske minister for indenlandsk udvikling og præsidenten for den galiciske lokalregering havde udtalt sig om planerne for forbindelse af strækningen Sanabria-Ourense-Santiago med den spanske højslette og strækningen La Coruña-Vigo-Porto med Portugal.

Uden kendskab til disse udtalelser og formodentlig i overensstemmelse med de officielle dokumenter i Kommissionen svarede kommissæren, at en eventuel forbindelse med højhastighedstog til Galicien skulle gå via Ponferrada-Monforte.

Da den galiciske lokalregering fik kendskab til Kommissionens svar, reagerede den ved at afvise Kommissionens svar, kritisere Kommissionens tjenester og bekræfte, at linjeføringen skulle gå over Sanabria-Ourense-Santiago.

Hvad er realiteterne bag alt dette? Hvordan bliver det formodede højhastighedstognet, som skal forbinde Galicien med den spanske højslette og Portugal?

(1) EFT C 340 E af 4.12.2001, s. 155.

Svar afgivet på Kommissionens vegne af Loyola de Palacio

(21. september 2001)

I Kommissionens svar på det ærede medlems skriftlige forespørgsel E-1046/01(1) henvises der udtrykkeligt til retningslinjerne i Europa-Parlamentets og Rådets beslutning nr. 1692/96/EF(2), som vedtoges i 1996, om det transeuropæiske transportnet. Som Kommissionen allerede har oplyst i sit svar på det ærede medlems mundtlige forespørgsel H-530/01 i spørgetiden under juli-samlingen i 2001(3), er disse retningslinjer for øjeblikket ved at blive revideret.

Som led i udarbejdelsen af forslaget til revision har de spanske myndigheder tilsendt Kommissionen en anmodning om medtagelse heri af den spanske nationale plan for højhastighedsjernbaneforbindelser. Denne plan omfatter bl.a. højhastighedsforbindelserne mellem Madrid og Galicia via Sanabria, Ourense til Santiago og delstrækningen mellem Coruna, Vigo til grænsen mod Portugal, sådan som resultatet er blevet af aftalen mellem den spanske centralregering og den galiciske regionalregering. Kommissionen agter, som den har anført i sin hvidbog om den europæiske transportpolitik, der blev vedtaget den 12. september 2001(4), som led i denne revision at foreslå, at man ændrer listen i bilag III over de særlige projekter. Blandt de projekter, som der opereres med, og som citeres i hvidbogen, figurerer bl.a. højhastighedstogenes interoperabilitet i relation til det iberiske jernbanenet på grundlag af de nationale spanske og portugisiske planer for højhastighedstogforbindelser, herunder da også de førnævnte linjer i Galicia.

Kommissionen ønsker at præcisere, at definitionen af højhastighedstogforbindelse svarer til den definition, der er fastsat i Rådets direktiv 96/48/EF(5) af 23. juli 1996 om interoperabilitet i det transeuropæiske jernbanesystem for højhastighedstog. I dette direktiv præciseres det nærmere, at højhastighedstoglinjerne omfatter en række helt nye forbindelser, som er specielt anlagt med henblik på højhastighed på området hurtigere end 250 kilometer i timen (250 km/h), forskellige linjer, som er specielt moderniseret til hastigheder i størrelsesordenen 200 km/h, samt endelig linjer, som er specielt moderniseret, men hvor hastigheden skal tilpasses i hvert enkelt tilfælde.

Kommissionen følger på meget nært hold de enkelte etaper i realiseringen af planlægningen af højhastighedstogforbindelserne i Portugal. I denne plan indgår der den atlantiske jernbanehovedlinje, som udgør et led i det prioriterede projekt nr. 8, og som bør kunne bidrage til kontinuiteten og interoperabiliteten i de spansk-portugisiske forbindelser.

(1) EFT C 340 E af 4.12.2001, s. 155.

(2) EFT L 228 af 9.9.1996.

(3) Svar af 3.7.2001.

(4) KOM(2001) 370.

(5) EFT L 235 af 17.9.1996.